རང་དབང་དང་འདྲ་མཉམ་ཆེད།ཅེས་པའི་དེབ་འདི་ནི་བོད་ཀྱི་རྩོམ་པ་པོ་ཞོགས་ལྗང་གི་རྩོམ་ཡིག་ཕྱོགས་བསྒྲིགས་ཀྱིས་ཨིན་བོད་སྐད་གཉིས་ཐོག་བཏོན་པ་ཞིག་ཡིན།དེབ་འདིའི་ནང་རྩོམ་པ་པོས་རྒྱ་ནག་གཞུང་གིས་བོད་ནང་འཛིན་པའི་སྲིད་ཇུས་དང་སྲིད་ཇུས་ལག་བསྟར་བྱེད་ཕྱོགས་ནོར་གྱི་ཡོད་ཚུལ་ལ་སྙིང་སྟོབས་ཆེན་པོ་སྐྱོན་བརྗོད་ཀྱི་རྩོམ་ཡིག་མང་པོ་སྤེལ་ཅིང་།སྨྲ་བརྗོད་རང་དབང་མེད་པའི་ཁོར་ཡུག་ཞིག་ནས་ཁོང་གིས་སྨྱུ་གུའི་སྟོགས་ཤུགས་ལ་བརྟེན་ནས་སྨྲ་བརྗོད་རང་དབང་རྩོད་ལེན་བྱས་ཏེ་བོད་ཀྱི་གནས་བབས་གླེང་ཡོད།འབྲུག་དཀར་རྒྱལ་ལམ་ཨ་དགའ་འབྲུག་ལོ་༼སྨྱུག་མིང་ལ་ཞོགས་ལྗང་།༽ནི་ཕོ་ལོ་སུམ་ཅུར་སོན་པའི་མདོ་སྨད་བླ་བྲང་ས་ཁུལ་གྱི་རྩོམ་པ་པོ་ཞིག་ཡིན།ཁོང་ནི་སྙན་ངག་དང་།གཞས་ཚིག།སྒྲུང་ཐུང་བཅས་འབྲི་མཁན་ཞིག་ཡིན་པ་མ་ཟད།ལོ་ཙཱ་བ་དང་།དཔྱད་བརྗོད་རྩོམ་ཡིག་འབྲི་སྤེལ་མཁན་ཞིག་ཀྱང་ཡིན།ད་བར་ཁོང་གིས་ལམ་གྱི་སྙིང་སྟོབས་དང་།སྨྱུ་གུའི་སྟོབས།རང་དབང་གི་སླད་དུ་ང་ལ་བློ་འགྱོད་མེད།རང་གྲོལ་སྙིང་སྟོབས་སོགས་དེབ་བཞི་བྲིས་ཡོད།ཁོང་ནི་ནུབ་བྱང་མི་རིགས་སློབ་ཆེན་ནས་མཐར་ཕྱིན་ཅིང་།ལོ་ན་བཞི་ལ་སོན་པའི་བྱིས་པ་ཞིག་གི་ཨ་ཕ་ཡང་ཡིན་འདུགཁོང་གིས་བསམ་བློ་དང་སྨྲ་བརྗོད་ཀྱི་རང་དབང་ལོངས་སུ་སྤྱད་སྟབས།ཁོང་ཕྱི་ལོ་༢༠༡༠དང་༢༠༡༥བཅས་སུ་རིམ་པར་ཐེངས་གཉིས་ལ་འཛིན་བཟུང་བྱས་ཤིང་།ཐེངས་སྔོན་མར་ཁོང་གིས་ས་བྱི་ཞི་རྒོལ་ཆེན་མོ་དང་འབྲེལ་བའི་རྩོམ་ཡིག་ཤར་དུང་རི་དུས་དེབ་སྟེང་སྤེལ་བར་བརྟེན་ཟླ་གཅིག་རིང་བཀག་ཉར་བྱས་ཡོད།དེ་རྗེས་ཁོང་འཛིན་བཟུང་བྱས་ནས་ལོ་གཅིག་ཙམ་གྱི་རྗེས་སུ་༼ཕྱི་ལོ་༢༠༡༥ཟླ་༣ནས་འཛིན་བཟུང་བྱས་ཏེ་ཕྱི་ལོ་༢༠༡༦ཟླ་༢༽ལོ་གཙུམ་གྱི་བཙོན་འཇུག་ཁྲིམས་ཆད་བཅད་ཡོད།འོན་ཀྱང་ཁོང་གིས་རང་ཉིད་ལ་རྒྱ་ནག་གཞུང་གིས་ཁྲིམས་འགལ་གྱི་ཉེས་འགེལ་བྱས་པར་ངོས་ལེན་མེད་པའི་སྙན་ཞུ་ཤོག་ལྷེ་༡༢ཅན་ཞིག་ཕུལ་ཏེ་རང་ཉིད་ཀྱི་སྨྲ་བརྗོད་རང་དབང་སྲུང་ཐབས་བྱས་ཡོད།འདི་ཡིས་ཕྱི་ལོ་༢༠༠༨ལོ་ནས་རྒྱ་ནག་སྲིད་གཞུང་འོག་གི་བོད་ཀྱི་ཤེས་ཡོན་པ་དང་རྩོམ་པ་པོ་ཚོའི་བསམ་བློ་དང་སྨྲ་བརྗོད་ཀྱི་རང་དབང་ལ་ཚོད་འཛིན་ཤུགས་ཆེན་བྱས་དང་བྱེད་མུས་ཡིན་པ་གསལ་བོར་མཚོན་གྱི་ཡོད།འབྲེལ་ཐག་འདི་བརྒྱུད་ནས་དེབ་ཆ་ཚང་ཀློག་ཐུབ།